
Introdukto 


nciena Grekia alte stacas en la 

moderna imaginado kom la fonto di 

civilizeso Ocidentala. Olua 
arkitekturo, filozofio, linguo, e mitologio 
transvivas aden la moderna mondo, ed olua 
influo permeas omna periodo di historio 
Ocidentala de la Roman-epoko til la nuna 
tempo. Pro ke Greka prodaji esas tante 
fundamentala a la mondo Ocidentala, ne 
mankas esforci ri-skribar la historio e 
mitologio di anciena Grekia por fitar kun 
moderna skopi. Ta procedo komencis 
yarcenti ante nun, ma la moderna praktiko 
tote proprigar Greka mitologio kom 
suportilo por aserti marjinala e por pseudo- 
cienco komencis, versimile, per Ignatius 
Donnelly, la Usana politikisto. Lua libro 
publikigita en 1882, Atlantis: The 
Antediluvian World [Atlantida: La Mondo 
antediluvia], asertis ke la Greka dei 
originale esis la reji di Atlantida, 

mitologiigita ed adorata da Greki 
nulsavanta di plu tarda epoko. 

Parto Un di ca libro regardos plura 
recenta aserti qui misuzas Greka mitologio, 
precipue la skriburi di Platon ed Homeros, 
por grantar falsa kredebleso a spekulado pri 
la existo di Atlantida e la existo di 
teknologio avancigita dum epoki ante la 
Greka. Pose, en Parto Du, ca libro exploros 
la duriva influo di The Sirius Mystery [La 
Sirius-misterio] da Robert Temple, qua 
misuzis Greka mitologio por suportar la 
propoziciono ke amfibia exterterani legacis 
civilizeso a frua homi e tale eskrokis ed 
eruditi e la publiko por ke li kredez ye 
pseudo-cienco. 

Kune, ta explori montras ne nur la 
manieri per qui Greka mitologio povas esar 
uzata por suportar bizara propozicioni, ma 
anke ta explori montras la duriva povo ed 
influo di anciena Grekia plu kam duamil 
yari pos ke la Greka civilizuro sukombis a 
la povo di Roma. 

PARTO UN 


KAD ANCIENA CIVILIZURI 
AVANCIGITAEN 
GREKA MITOLOGIO? 

um marto 2001, la National 
Geographic Channel prizentis 
dokumentar-filmo longa de un 

horo qua kronikagis la esforci di la 
arkeologiisto Richard Freund di Hartford- 
universitato por trovar la urbo perdita di 
Atlantida. Segun Freund, lua exploro 
indikis ke Atlantida situesis proxim Cadiz 
en suda Hispania, e ke la urbo destruktesis 
da “tsunami” [marala ondego]. Lu anke 
asertis trovir la aktuala restaji arkeologiala 
di la urbo perdita. La programo, titulizita 
Finding Atlantis [Trovar Atlantida], 
prizentis kelka trovaji interesanta e pose 
facis ek ta deskovraji reto pseudo-ciencala 
maskizita kom cienco. Nihilominus, la filmo 
kreis sensaciono en la mediatilaro' pro la 
imprimo-permiso di la National Geographic 
1 “Mediatilaro”: la amaso de jurnali, televiziono- 

e radiofono-stacioni, ed interreto-situi qua 


dissemas novaji a la publiko; “mediatilo”: un de 
tala moyeni dissemar novaji. 

Society e la desfortunoza aparo di la 
programo nur kelka dii pos la “tsunami” 
qua devastis norda Japonia pos tertremo 
havanta forteso de 9.0. Jurnalisti rapide 
aceptis la aserti pri Atlantida e trovis 
similesi inter la urbo perdita ed eventi en 
Japonia. Artiklo en Newsweek da Simon 
Winchester, la famoza Britaniana autoro, 
senkritike deklaris ke la deskovrajo esas 
autentika e rangizis Atlantida apud Pompeii 
en la listo de granda urbi perdita. 

La aserto da Freund esis la maxim 
recenta en longa lineo de esforci trovar 
realeso por la kontinento perdita exter la 
imaginado di olua kreinto, la Greka filozofo 
Platon (c. 428 — 348 a.K.), qua inventis la 
kontinento kom alegoriala moyeno kritikar 
la civilizuro di sua samtempa Athina. Nula 
pruvi pri Atlantida trovesis en irga anciena 
materio (skriburi, epigrafi, ceramikaji, edc.) 
ante la dialogi da Platon, la Timaeos e la 
Kritias (c. 360 a.K.). 

Ica chapitro diskutos to quo esas 
bezonata por pruvar la existo di Atlantida, e 
pose evaluos la aserti di profesoro Freund, 
sequata da diskuto pri du altra neprobabla 
aserti pri anciena Greka mitologio. Unesme, 

ica chapitro exploros esforco ligar la 
rakonto di Atlantida e Greka mitologio a 
kredajo marjinala ke la planeto Venero 
preske destruktis la tero dum prehistorio, e 
pose exploros libro erudita qua asertas ke la 
epikaji da Homeros pruvas la existo di 
roboti avancigita e navala teknologio 
hidrofoliala dum la Mikenaia epoko. 


Por pruvar Atlantida 

Por komencar pensar kritikale pri la 
mediatilaro-cirko pri la aserto da Robert 
Freund ke Atlantida trovesas en Hispania, 
ni unesme konsiderez quale on pruvus ke 
nova deskovrajo esas “advere” Atlantida. 
To ne esas tam simpla kam trovar anciena 
situo e pose egaligar ol a la deskripto da 
Platon, irge quale on neprecize interpretas 
la texti da Platon (kompozata c. 360 a.K.). 

Granda problemo esas propozar 
kredinda transmiso-maniero per qua savo 
pri certena situo retenesez e sendesez tra la 
yarcenti. Quale Platon savabus la detali di 
irga restaji arkeologiala quan on exkavis? 
En sua dialogi Platon asertas ke sua savo 
pri Atlantida derivesas de anciena 
politikisto Athinana nomizita Solon, qua 

vivis tri yarcenti ante lore e qua sufoye 
ganis sua informo de la Egiptiani. Se ni 
aceptas to kom vera, ni mustus pruvar 
relato inter Egiptia e la sennoma situo ante 
la epoko di Solon (638 — 538 a.K.) ed savo 
Egiptiana pri la formo, politiko, interna 
organizo, e destrukto di la situo. Ni anke 
mustas pruvar quale ed ube la informo di 
Solon esis retenata e komunikata dum 
cirkume tri yarcenti inter lu e Platon. On ne 
bezonas dicar, ke tote nula pruvi existas— 
nula statuo, nula vazo-pikturo, nula 
epigrafo, nula peco de papiro, nula muro- 
pikturo—nulo qua indikas savo Egiptiana o 
Greka pri irgo simila ad Atlantida ante 360 
a.K. 

Komparez lo ad aktuala evento 
dokumentizita da memoro historiala. En la 
Iliado (c. VIIma yarcento a.K.), Homeros 
kronikagas la historio di Troia, longatempe 
kredata esir urbo legendatra tam mitatra 
kam Atlantida Ma Homeros inkluzis 
autentika informaji pri la Bronz-epoko, 
inkluzante referi ad helmo fabrikata ek 
apro-dentegi uzata nur dum la Mikenaia 
epoko (ante 1200 a.K.), qua indikis kerno di 
autentika historio sub la mito-strati. (La 

Atlantida-historio da Platon kontenas nula 
detali de la Bronz-epoko o plu frua epoki.) 
La Greki, tamen, habitis inter la ruinaji di la 
Mikenaia epoko ma tante poke savis pri ta 
tempo ke li supozis ke la ruinaji esas la 
verki di giganti nomizita Ciklopi (Imajo 1) e 
li supozis ke la viri di ta epoko esis mi-dei. 
Ka ta sama homi ulmaniere retenus exakta 
savo pri la stradi ipsa di Atlantida ma ne pri 
lia propra urbi? 


Imajo 1: Ciklopatra arkitekturo di Mikenaia. 
(Library of Congress) 

La informo geografiala di Homeros 
duktis la Germana explorero Heinrich 
Schliemann a situo en Turkia ube lu trovis 
urbo indentifikata kom la situo di Troia. 
Tamen, la informo da Homeros ne esis 
perfekte akurata ma kontree, tre 
deformata, la rezulto di neperfekta 
transmiso trans yarcenti, kontaminata da 
eroro e plu recenta informaji. 

Ma to ne esas omna anciena pruvi. 
Homeros ne esis la unika homo mencionir 
Troia—tota serio de miti ed epikaji (nomita 
la Epika Ciklo) da multa homi kronikagis 
parti di la historio, ed anke vazo-pikturi. Ni 
anke havas registri de la Bronz-epoko (c. 
1250 a.K.) qua registragas interago kun 
Wilusa (altra nomo por Ilion, o Troia), ed 
anke enemikeso inter Wilusa e grupo 
nomizita le Ahhiyawa, identifikata kun la 
Akhaiani (Greki) di la Iliado da Homeros. 
La Hitita registri konfirmas ke regnanto 
nomizita Alaksandu olim regnis en Troia, 
same kam en Homeros la filiulo di la rejulo 
di Troia esas Alexandros (anke nomita 
Paris). Alaksandu adoris la deo Apaliunas, 
indentifikata kun Apolon, la deo qua 

protektis Troia e Paris-Alexandros en la 
Iliado. La majoritato de eruditi aceptas ta 
identifiki, quankam kelkete kontroversala, 
kom pruvi di la savo Hitita pri Troia. 
Cakaze, ni havas samtempa registri, 
arkeologiala situo, e plu tarda memoraji da 
la Greki pri autentika materio di la Bronz- 
epoko. Ta multa fili kunlaboras por dicar a 
ni ke la situo trovata da Schliemann en 
Turkia esas la loko konocata kom Troia. 
Quon ni havas por suportar aserti pri 
Atlantida? Ni havas la fiktiva dialogi da 
Platon, e nulo plusa. La Egiptiani, qui 
registragis interago kun anciena populi de 
la Minoani e la Mikenaiani til delegati de la 
Proxima Oriento, mne parolas pri 
Atlantidani. La Greki inkluzis Atlantida en 
nula miti, legendi, od epikaji. Preske omna 
anciena urbo advere eminenta dum la 
Bronz-epoko havas asociita miti, mem se ta 
urbo cesis existar dum plu tarda epoki, 
quale Martin Nilsson explikis en sua klasika 
libro The Myceneaean Origins of Greek 
Mythology [La Origini Mikenaiana di Greka 
mitologio] preske un yarcento ante nun. Ma 
ulmaniere Atlantida omisesis. Mem la 

anciena autori ipsa esis certa ke Platon 
inventis ol. 

Mankante irga pruvi exter Platon por 
Greka savo pri Atlantida, e mankante irga 
kredinda moyeno per qua la Greki (o mem 
la Egiptiani) savabus la destrukto di 
Atlantida, o pruvi ke li ton ya savis, ni 
mustas konkluzar ke Atlantida esis to quon 
Platon intencis ol esar: fiktiva reprezenturo 
di Athina. 


Kad Atlantida en Hispania? 
Kun ta informo, quon ni darfas dicar 
pri aserti ke Atlantida trovesis en Hispania? 


Imajo 2: 
Atlantida: La 
Mondo 
antediluvia, 
la avo-libro 
diomna 
teorii pri 
Atlantida. 
(Library of 
Congress) 

Richard Freund, qua olim aparis en la 
televiziono-spektaklo Nova dum 2004 ube 
lu identifikis restaji trovita en Israel kom 
parto di la trezoro legendala di la Templo 
perdita pos la Romana invado di Ierusalem, 
asertis ke situo sur la suda marbordo di 
Hispania proxim la urbo Cadiz esas la 
Atlantida di Platon, anke la biblala urbo 
Tarshish, komerco-centro kurte mencionita 
en la biblala libri Kroniki, Rejuli, ed 
altraloke. La teorio ipsa ne esas nova. E. M. 
Whishaw propozis la teorio en libro 
publikigita en 1928, Atlantis in Andalusia 
[Atlantida en Andalusia], inkluzante 
identifiko di la urbo di Platon kun la 
anciena portuo Tartessos e do la biblala 
urbo Tarshish. Tartessos esis «anciena 
civilizuro di la unesma yarmilo a.K., freque 
diskutita dum antiqueso, la kulturala areo 
di qua arkeologiale konocesas extensir su 
tra suda Hispania. Richard Freund nur 
entote adoptis la teorio pri Hispana 
Atlantida, ma nesimile a Whishaw, suportis 
ol per alegite nova deskovro arkeologiala. 
Freund asertis ke la Hispana situo proxim 
Cadiz fitas su kun la deskripto da Platon di 
Atlantida pro ke geofizikala explori 

montras ke la urbo stacis sur insulo 
cirkondata da aquo, quale Platon deskriptis. 
Nihilominus, problemi epistemologiala e 
logikala restas. 

Platon, tamen, dicis ke Atlantida esis 
“plu granda kam Libia ed Azia ensemble” 
(la insulo enterigita quan Freund propozas 
esas nule tante granda), e kompozesis ek 
plura tero-ringi samcentra havanta kanali 
artificala qui konektas la tero-ringi en rivo- 
sistemo (itere, la Hispana situo ne pruvesas 
similesar). Konkluze, Platon asertis ke la 
insulo destruktesis da tertremo 9.000 yari 
ante la tempo di Platon (c. 9400 a.K.). Itere, 
la Hispana situo ton ne similesas. Unesma 
dati per radiokarbono montras olua dato 
irgatempe inter 5.000 til 2.400 yari ante 
nun. 

Nihilominus, Freund asertis ke la 
cirklatra formo di la situo e la fakto ke ol 
posible destruktesis da “tsunami” pruvas ke 
la situo esis la legendala Atlantida, e lu 
repetante emfazis quante simila ol esis— 
simila, se on konkordus chanjar la fakti 
skribita da Platon a “plu kredinda” versioni. 
Facante lo, komprenende, signifikas ke 
Freund esas libera rikonstruktar imaginata 

Atlantida facita da lu ipsa, Atlantida qua tre 
diferas de to di Platon ma quon il povas 
uzar por similesar irgo quon lu hazarde 
trovas sur la tero. 

Specale ridinda esis lua esforco 
explikar skulturo di militisto tenante 
espado e shildo kom soldato qua “gardas” 
aerala mapo di Atlantida, asertante ke la 
ronda shildo havanta samcentra cirkli, tre 
simila ad altra anciena shildi, advere esas 
rimemorata tradiciono evanta 2.000 yari pri 
la formo di Atlantida! To dum epoko qua ne 
facis irga altra aerala mapi! Plu frue, Freund 
e lua grupo esis fola pro eciteso pos trovir 
roki geometriale formacata, quin li 
opinionas esir la muri di Atlantida. Ta roki 
esis tote naturale formacita, ma Freund 
ankore konsideris olti kom pruvi pro ke 
Atlantidani “forsan” konstruktis muri per 
oli—subaqua muri, evidente, pro ke li 
formacesis sub la oceano. 

Esas nula dubito, komprenende, ke 
reala situo arkeologiala esas enterigita en 
suda Hispania. To quon ol exakte esas ni ne 
savas. Tamen, ni permisez la aserto da 
Freund e konkordez ke omno asertita da lu 
pri olua evo e formo esas vera. Quon to 

dicas a ni? Fakte, nulo. Freund ne povas 
propozar irga maniero per qua ca urbo 
ruinita esas ulmaniere rimemorata en 
exakta detali stradopa de Hispania ad 
Egiptia ad Platon trans mili e mili de yari 
sen livar irga traco en la registri di Egiptia o 
di Grekia od irga altra lando. Ne un 
epigrafo, o papiro, o statuo, o vazo-pikturo. 
Tote nulo de 5000 a.K. til 360 a.K. kande 
Platon skriptis la Timaeos e la Kritias, la 
unesma skriburi qui mencionas Atlantida. 
Segun ta normo, ni anke mustas aceptar la 
Ciklopi, la Odiseo, la Submondo, e la Ora 
Lanfelo kom vera homi ed eventi e kozi, pro 
ke li esas plu bone atestata en la anciena 
registri. Od, alternative, ni mustas serchar 
la Utopia di Thomas More. 

Maxim perturbante, me opinionas, esis 
la esforco di Freund asertar ke Atlantida 
esis advere la biblala urbo Tarshish. Yen 
omno savata pri Tarshish, de 2 Kroniki 9:21: 
“unfoye omna tri yari venis la navi di 
Tarshish adportante oro, ed arjento, ivoro, 
ed simii, ed pavoni.” (To repetesas en Rejuli 
10:22.) Evidente, Freund dicis, to esas 
Atlantida pro ke ed Tarshish ed Atlantida 
komercis per “metali,” la unika anciena 

urbi, lu dicas, qui facis lo. To esas evidente 
falsa, pro ke altra anciena situi, ex. Kolkhis 
an la Nigra Maro, esis famoza pro sua 
metalaji. Incidente, suda Hispania havas 
nek simii (indijena en Afrika sude de la 
Sahara), nek pavoni (indijena en India e 
parti di Afrika sude de la Sahara), nek ivoro 
(itere Afrika). Ta sorto de biblo-komplezo 
servas nula skopo ecepte esforcar ligar 
Atlantida kom konfirmo pri la literala 
vereso di la biblo-quan Freund 
neintencante emfazas per uzar tala biblala 
termini quala “la santo di santi” por 
deskriptar tote ne-Hebrea situi. Ne esas 
koincido ke la specaleso di Richard Freund 
esas biblala arkeologio e Juda studii, ne 
arkeologio Klasika, Bronz-epoka, o Neolita. 

Ma ni permisez a lu lua punto e 
pretextez ke Atlantida esas Tarshish. Se 
vera, ni do havas kontredicajo. Tarshish 
komercis kun la Israelidi dum la regno di 
Salomo, tradicione konsiderata esir dum la 
Xma yarcento a.K., cirkume. To esas 
adminime mil yari pos ke la Atlantida di 
Platon sinkis sub la ondi (9400 a.K.), ed 
adminime mili de yari for la propozata dati 
kande la Hispana situo destruktesis (posible 

cirkum 2000 a.K.). Ne konsiderez ke la libri 
Kroniki e Rejuli probable kompozesis ne 
plu frue kam 560 a.K., ye tempo kande 
Tarshish esis forsan ankore uzata portuo— 
ankore funcionante kande Iona esforcis 
adibe seglirar en la Libro di Iona 
(kompozita cirkume 500 a.K.). Do Tarshish 
ed Atlantida, quale la kato di Schrodinger, 
ed existas ed ne existas, esas funcionanta e 
destruktata, samtempe. La nura moyeno 
facar un ek la du esas chanjar Platon, e 
chanjinte Platon, on ne plus serchas 
“Atlantida” ma kontree honorizante nomas 
irgo quon on trovas por la fiktiva alegorio 
di Platon. 

Semblas ke Freund vizitis reala exploro 
di Hispana situo arkeologiala, qua 
komencis dum 2005, e sizis ol por reklamar 
sua propra exploro pri ligo inter Salomo ed 
Atlantida, nur por pruvar ke la biblo esas 
vera. La Hispana antropologiisto Juan 
Villarias-Robles dicis lo sequanta pri Freund 
a la jurnalo Telegraph: 


Richard Freund esis nov-venanto a 
nia projeto e semblis esar envolvata 
en sua propra tre kontroversala 

projeto pri la sercho di rejulo Salomo 
por ivoro ed oro en Tartessos, la bone 
autentikizita kolonio en la Donana- 
areo establisita dum la unesma 
yarmilo a.K. Lu envolvis su en to 
quon ni facis e provizis pekunio por 
probi per sua konekturi kun la 
National Geographic and Associated 
Producers. Lu livis e la filmo- 
kompanio dicis a ni ke la filmo esos 
kompletigita dum aprilo o mayo. Ma 
ni ne audis de lu ed esas tre 
surprizata ke ol tante balde aparis ed 
ofras tante bizara aserti. (Owen) 


Ma Freund ne esis la unika homo ofrar 
bizara aserti pri Atlantida e pri anciena 
Grekia dum la frua parto di 2011, o mem la 
unika homo uzar tala aserti por avancigar 
projeto por pruvar ke la biblo esas vera. Du 
libri publikigita dum kelka semani en la 
frua parto di 2011 esforcis pruvar ke perdita 
civilizuro avancigita celas su dop la fasado 
impozanta di anciena Grekia. 

Atlantida e Katastrofismo 

En 25 februaro 2011, la konservema 
jurnalo di Washington, D.C., The 
Washington Times, permisis nekustumala 
spaco a verko pri pseudo-cienco de Algora 
Publishing, mikra editerio qua distributas 
multa libri pri “alternativa” arkeologio. La 
jurnalo ne esas konocata pro olua raportado 
pri arkeologio, nek kom championo di 
literaturo de mikra editerii. To esis tre 
nekustumala recenso. Jurnalisto por Fox 
News, Martin Sieff, kom gasto skribis longa 
recenso pri la nove publikigita libro da 
Emmett Sweeney, Atlantis: The Evidence 
from Science [Atlantida: La Pruvi de cienco] 
(Algora, 2010), e laudis la libro por olua 
exploro equitatoza di la cienco suportanta 
aserti ke Atlantida advere existis. Ca 
recenso, tamen, semblis montrar celita 
projeto anti-ciencala, forsan mem kreista. 

Sweeney esas la autoro di plura libri 
qui defensas la verkaro di Immanuel 
Velikovsky, la skribisto di la XXma 
yarcento qua asertis ke la planeto Venero 
esas advere kometo qua ocilante preterpasis 
la tero dum pre-historio, influis historio per 
partigar la Reda Maro, destruktis la 

civilizuro di Minoa, ed altra eventi ne 
mencioninda. Segun Velikovsky e Sweeney, 
la historio di la tero esis flagrante tordita da 
historiisti e mustas esar korektigata. 
Velikovsky, quan Sweeney sequas, asertis 
ke la Obskura Epoko inter la Mikenaia 
Epoko ed Arkaika Grekia (la periodo de 
1200 a.K. til 800 a.K.) ne existis ed esis 
inventita da ne-aceptanta skolisti. Per felica 
koincido, se on aceptas la aserti da 
Velikovsky, la kronologio historiala ofrata 
en la biblo esas konciliebla kun la listi di 
rejuli e registri di Egiptia, e tale pruvas ke 
la biblo esas literale vera. 

La recenso da Sieff en The Washington 
Times tote ne diskutis lo, ma vice lo esforcis 
legitimizar la katastrofismo di Sweeney per 
donar pedo-plaso a lua laboro pri Atlantida. 
Nultempe Sief diskutis perturbanta 
interesto-konflikto. Segun la Velikovsky 
Encyclopedia [Velikovsky-enciklopedio], Sieff 
esas fondanta membro di grupo suportanta 
Velikovsky, la Society for Interdisciplinary 
Studies [Societo por Studii Interfakala], 
olima redaktero di olua jurnalo, ed agema 
defensanto di katastrofismo. Lu skribis plu 
kam duadek-e-quar artikli por suportar 

katastrofismo, uli de li tam recente kam la 
yari 1990 (“Martin Sieff”). Per celar la 
konekto inter Sweeney e Velikovsky, e sua 
propra konekto, Sieff pleis la rolo di 
jurnalisto nepartisala, e legitimizis agendo 
ideologiala en la travestio di jurnalismo. 

Sieff mem pasis ultre Sweeney por 
asertar ke “rafinita globala civilizuro 
marista certe existis en la kondicioni 
geologiala ante la lasta glacio-epoko.” Lu 
fondis ca aserto sur la verki di Charles 
Hapgood, profesoro qua mislektis anciena 
mapi dum la mezo di la XXma yarcento ed 
imaginis ke li montras Antarktika, ne 
oficale deskovrita til 1818. Lu supozis ke ta 
mapi esis tante akurata ke nur rafinita 
civilizuro globala povus facir oli; tamen, 
repetita despruvi dum la pasinta kinadek 
yari konkluzive demonstras ke Hapgood 
eroris, fakto ke mem Hapgood ipsa semblis 
agnoskar ante mortar (Fritze 193-201). 

La fakto ke Sieff dependas de pruvi 
falsa e deskredindigita por suportar sua 
radikala riskribo di anciena historio ne 
surprizas; omnu qua suportas “alternativa” 
arkeologio ulfoye facas lo. To quo extreme 
surprizas esas ke la Washington Times 

publikigis ca peco flagrante pseudo- 
ciencala. Semblas ke hike celita agendo 
funcionis. Quale supre remarkita, acepto pri 
Atlantida videsas kom pazo-grado por 
legitimizar la teorii di Velikovsky—od 
adminime deslegitimizar arkeologio 
sekulara. La aceptata historio sekulara di 
evoluciono kulturala questionite, on plu 
facile egaligas kreista teorii ad cienco 
aktuala. 


Imajo 3: La mapo da Donnelly di la imperio di 
Atlantida. (Library of Congress) 


Pro ke la Washington Times esas 
konocata mediatilo por ataki konservema 
kontre cienco, anke por la vidpunto di olua 
posedanto, la Unification Church di Sun 

Myung Moon, la tota afero semblas esar 
projeto por celate subversar cienco pro 
dogmato—katastrofista, religiala, od altre. 


Anciena Grekia e teknologio avancigita 
Multe plu serioza e supozate erudita 
aserto pri anciena Grekia ed olua misterii 
exotika venis cafoye de Grekia ipsa. The 
Unknown Technology of Homer [La 
Teknologio nekonocata di Homeros] (2006) 
da Greka injenioro mekanikala S. A. 
Paipetis tradukesis aden la Angla e 
publikigesis en 2010. La libro pretendas esar 
evaluo da injenioro mekanikala di 
extraordinara e prekoca savo teknologiala 
enfosigita en la Iliado e la Odiseo da 
Homeros, du de la texti fundamentala di la 
tradiciono Ocidentala, kompozita ulfoye 
cirkum la VIIIma yarcento a.K. Segun la 
autoro, ca anomala savo demonstras ke la 
Mikenaiani, la anciena homi pri qui la 
poemi di Homeros kantas, havis moderna 
teknologio avancigita cirkume 1600 — 1200 
a.K. La tomo publikigesis sub la edigo di la 
serio publikigita da Springer, History of 
Mechanism and Machine Science [Historio di 
mekanismo e cienco mashinala], pozante ol 

sur kelke plu alta grado di pseudo-cienco 
qua pretextas legitimeso, ma omnakaze 
pseudo-cienco. 

La unesma triimo di la libro esas 
nekoheranta grupo de digresi, la maxim 
multa de qui ne relatas la temo di anciena 
teknologio. Vice lo, ni ofresas arto-verki di 
la Renesanco e moderna epoki e diskuti pri 
la vakanco-domo en la stilo di la Greka 
rivivigo konstruktata da la imperiestrino di 
Austria-Hungaria, Elisabeth, la familiara 
nomo di qua lu humiligante mistradukas 
kom “Sissy” [“poltrono”] vice “Sisi”. Quale 
relatas la existo di vakanco-domo di la 
XIXma yarcento a la teknologio Mikenaia? 
Desfortunoze, ca tendenco digresar ed esar 
senrelata domajas ja kurta libro (200 pagini) 
per cirkume 50-75 pagini ek polsterizo. Plu 
male, la tradukuro de la originala 
(moderna) Greka di la autoro aden la Angla 
esas pompoza e deshabila, havante 
nekontebla erori gramatikala ed espelata 
qui sufoye esas humuroza od obskuriganta. 

La autoro demonstras evidenta nulsavo 
pri la anciena materio quan lu pretextas 
analizar. En Chapitro 11, lu uzas longe 
despruvata ideo ke la t. n. Argonautica 

Orfeala (c. 450 p.K.) esas plu anciena kam la 
Odiseo (c. 700 a.K.) (Paipetis 83). Plu frue, la 
autoro supozas ke la fluvio Akheron en 
Epirus esas la aktuala fluvio Akheron qua 
fluas tra Hades ed a qua Odiseos segliras 
(Paipetis 46). Quankam la posa (Greki 
identifikis la du, la loko di la reala Akheron 
en westa Grekia tote ne similesas la 
deskripto di la Akheron infernala, qua fluas 
ye la extremaji di la Oceano. Lua diskuti pri 
Greka mitologio omnaloke tintesas da la 
tro-simpligo di la ne-specalisto e da nulsavo 
pri nuntempa laboro en la fako, precipue 
pri komplikuri e kontroversi qui sapus lua 
simpla tezo. 

Dependante de longe ekmoda studii pri 
Greka miti ed historio (inkluzante la verki 
de la frua XXma yarcento da Arthur Evans 
e la studii dum la yari 1930 da Martin 
Nilsson, maxim ofte exkluzante verki 
moderna), Paipetis konstruktas karto-domo 
per qua la konjekto ke la Mikenaiani havis 
teknologio avancigita duktas lu interpretar 
eventi mitologiala kom deskripti 
teknologiala, talmaniere “pruvante” la 
existo di la teknologio. 

On darfas reprezentar ti omna per un 
exemplo. Diskutante la paso di Odiseos 
inter Skilla e Kharibdis, la autoro supozas 
ke la deskripto registragas Greka diskurso 
pri la fiziko di vortici. Do la frazo di 
Homeros, “pulsez la navo tam rapide kam 
posible” devas interpretesar, segun la vorti 
di la autoro, signifikar “irez rapide, por 
kontreagar la rapideso perdita pro friciono 
e por restar segun kurso vice plunjar a la 
fundo” (Paipetis 88). Ton lu komparas a la 
“gravitado-frondo” uzata da NASA por 
lansar spaco-navi ek la suno-sistemo per 
uzar la gravitado-forco di Jovo. Tamen, la 
“friciono” esas la interpozo di la autoro 
ipsa, ciencala termino nenecesa por la Greki 
por ke li komprenez la koncepto ke on 
rapide irez por eskapar vortico. 

La autoro anke kredas ke la deskripti 
di Homeros pri automati fabrikata da la 
forjisto-deo Hefaistos reprezentas deskripti 
di reala roboti havanta inteligenteso 
artificala. Tamen, on longatempe konocis 
ke la ancieni havis animali mekanikala od 
havanta horlojo-mekanismi. La imperiestri 
Bizantina esis partikulare famoza pro lia 
mekanikala leoni ed uceli. Poeziala exajero 

di ta reala marvelaji esas probable dop la 
“roboti” di Hefaistos; nula naive literala 
lekto di la Odiseo o spekulo pri anciena 
elektro necesesas. (La autoro kelke 
kontrepedalagas e dicas ke elektro e 
komputo-teknologio ne esas “konocata” 
existir por povizar la roboti [Paipetis 111].) 


Imajo 4: Odiseos inter Skilla e Kharibdis, Johann 
Heinrich Fŭssli, 1794-1976. (Wikimedia Commons) 

La aserto di la autoro ke la nevidebla 
reto uzata da la deo Hefaistos en la Odiseo 
por kaptar Ares ed Afrodite (Od. 8.266-366) 
esas pruvo pri homo-facita Kevlar o simila 
materio esas tote ridinda: 


Tala materii esas kelke 
moderna prodaji teknologiala, 
ex. fibri vitrala e karbala, o 
mem fibri organika quale 
Kevlar. Se tala materii esabus 
disponebla dum la epoko di 
Homeros, sendubite ta 
civilizuro esabus remarkinda 
pro ca teknologio alte 
developata. (Paipetis 104) 


Lua identifiko di la navi apartenanta a 
la homi nomizita Faekiani kun “probable 
tubpinto-hidrofolio di granda rapideso” 
esas ridinda. Homeros kantis ke navi di la 
Faekiani havis nula piloteri ma segliris 
segun pensi projektita (Od. 7.555-563; 
13.76-92). Esas nula kauzo imaginar ke navi 
magiala esas memoraji evanta mil yari pri 
la teknologio di la Mikenaia Epoko se la 
nura pruvo ke oli existis esas en la poemo 

di Homeros ipsa, poemo plena de omna 
sorti de magio qui nula supozo pri 
teknologio suficante explikos. 

Ke ta esayo publikigesis da Springer 
(quankam en la fako di mekaniko vice la 
fako di klasika literaturo) donas ad ol falsa 
legitimeso qua forsan deceptus neprudenta 
homi supozar ke ol esas erudita verko pri 
Greka historio. Kontree, ol esas verko di 
flagranta spekulado maskizita kom cienco, 
uzas falsa analogii e deziranta pensado por 
rikrear perdita mondo qua nultempe existis. 
En Parto Du ni regardos plusa verko di 
pseudo-cienco qua, dum plu kam tri 
yardeki, uzis la garnisaji di skolista 
eruditeso por donar falsa legitimeso ed 
aserti ke Greka mitologio registragas 
renkontri kun enti exterterana. 

PARTO DU 


KAD EXTERTERANI EN 
GREKA MITOLOGIO? 

a yaro 2011 markizas la triadek-e- 
kinesma aniversario di The Sirius 
Mystery [La Sirius-misterio] (1976; 
revizita 1998) da Robert Temple, un de la 
maxim importanta verki en la jenro di 
anciena astronauti. Nun esas sat bone 
konfirmata ke la tezo da Temple pri 
vizitado exterterana havas nula bazo 
faktala. Temple asertis ke Afrikana tribuo 
nomizita le Dogon havas rafinita savo pri la 
nevidebla kompano di la stelo Sirius, 
konocata da moderna astronomi kom Sirius 
B, e ke ca savo derivesas de amfibia 
exterterani qui decensis a la tero en anciena 
Sumeria mili de yari ante nun ed esis 
adorata kom dei. Lia posedo di savo esotera 
pri profunda spaco, savo nekonocata en la 
Ocidento til la XIXma yarcento, ofresas 
kom pruvo pri kontakto exterterana. 
Quankam antropologiisti faliis trovar 
autentika tradiciono pri Sirius B inter le 

Dogon exter to quon li ganabis de recenta 
kontakto kun Europani (Van Beek 139-167), 
e skeptiki refutis la konkluzi di Temple pri 
exterterani, La Sirius-misterio duras servar 
kom aceptata refero-libro en la movementi 
di la Nova Epoko ed alternativa arkeologio. 
Dum recenta yari, tala libri quala Ascension 
Magick [Acenso-magio] (Llewellyn 
Worldwide, 2007) da Christopher Penczak, 
35 Minutes to Mars [35 Minuti a Marso] 
(Galde Press, 2004) da R. M. Decker, e The 
Land of Osiris [La Lando di Osiris] 
(Adventures Unlimited, 2002) da Stephen S. 
Mehler uzas la libro da Temple plue o mine 
por suportar lia aserti alternativa e Nov- 
epokala. La interreto anke esas sterko-bedo 
por teorii pri Sirius derivata de Temple. E 
Temple ya duras publikigar libri pri 
arkeologio alternativa, inkluzante maxim 
recente The Sphinx Mystery [La Sfinxo- 
misterio] (skribita kun Olivia Temple, Inner 
Traditions, 2009). Do rinovigita studio pri 
La Sirius-misterio ne esas dubitinda temo 
ma agiva ed importanta centro por la 
movemento alternativa. 

Me ne intencas explorar la kazo kontre 
la teorii di Temple pri spac-naviganta fish- 

homi e lia aquoza revelaji. Tala laboro ja 
facesis, exhaustive, e, segun la maxim multa 
skeptiki, konkluzive.” Vice lo, me volas 
explorar quale Robert Temple misuzas 
Greka mitologio, partikulare la mito pri 
Iason e la Argonauti, por refutar freque 
repetita aserti ke, mem se on dubitas lua 
maxim ridinda konkluzi, Temple esas 
“erudita, sorgema, e ciencale honesta” 
(Wilson 78). Temple freque deskriptesas 
kom “rikonocata erudito” (Kennedy 149) o 
mem kom “eminenta erudito pri 
matematiko, astronomio, e mitologio” 
(Spenser e South) da suportanti di aserti 
alternativa, e Temple ipsa citas sua 
membreso en la Royal Astronomical 
Society [Rejala Societo Astronomiala]” e 


2 Videz bibliografio en la artiklo en The 
Skeptic's Dictionary [La Dicionario di skeptiko] pri 
le Dogon por partala listo de skeptika kritikuri e 
refuturi (http://www.skepdic.com/dogon.html). 

3 La Royal Astronomial Society (RAS) esas 
“apertita ad irga homo evanta plu kam dek-e-ok 
yari” sen formala qualifiko o postuli skolala, e 
membreso ne implikas oficiala aprobo o suporto da 
la organizuro por la opinioni di olua membri (videz 
“How to Join” [“Quale membreskar”] ye 
http://www.ras.org.uk/). Same pri la Society for the 
Promotion of Hellenic Studies [Societo por 

plura organizuri klasikala por subtenar la 
aserti pri la eruditeso di Sirius. Exploro di la 
kazo Temple v. lason demonstros ke aserti 
pri la eruditeso di Temple en Sirius esas 
mem min solida kam la kazo por la alegita 
exterterani ipsa. 


Pri Exterterani ed Argonauti 

En Sirius, Temple ofras multa aserti pri 
Greka mitologio generale e pri la naraco pri 
lason partikulare, quan lu opinionas esar la 
guvernanta mito liganta omna fili di la 
Sirius-misterio. Temple uzas la legendala 
voyajo di lason kom komenco-punto por 
sua explori aden mitologio Greka, 
Egiptiana, e Proxim-Orientala, ed esas forta 
impresuro ke lu vidas la sercho di lason por 
la Ora Lanfelo kom paralela a sua propra 
sercho por la sekretaji exterterana di la 
fluganta spaco-rani. Segun lu, la naraco pri 
lason esas la unika Greka mito maxim 
proxime relatanta la esotera tradiciono di 
savo derivata de exterterani pri la vera 


propagandar studii Helenika], la Egypt Exploration 
Society [Societo por Egiptia-exploro], e la Royal 
Historical Society [Rejala Societo Historiala], kun 
qui omna Temple notas su esar asociata en la Sirius 
di 1998. 

naturo di la binara stelo-sistemo Sirius—e lu 
mem konsideras la Argonauti kom la 
ancestri biologiala di le Dogon. Por 
komprenar la eshafodo sur qua Temple 
konstruktas sua aserti mitologiala, ni kurte 
rezumez la naraco pri lason quale ol venas 
a ni. 

lason esis la filiulo di Aeson, rejulo 
destronizita di Iolkos, e justa heredanto a la 
trono tenita da sua onklulo uzurpinta, 
Pelias. Pelias promisis ridonar la rejio a 
lason kondicione ke Iason adportez la Ora 
Lanfelo ad Iolkos de la rejio Kolkhis, sercho 
quan Pelias esas certa rezultos en la morto 
di Iason. Do Iason asembligas kinadek 
kompanuli (originale nenomita ma plu 
tarde asociiata kun la maxim granda Greka 
heroi) adsur la navo Argo e segliras a 
Kolkhis, ed experiencas multa aventuri. En 
Kolkhis, Iason falias persuadar olua rejulo 
ke lu transdonez la lanfelo, do lu furtas ol 
de la drako qua gardas ol per la helpo di la 
fiiino di la rejulo, la sorcistino Medea, 
kondicione ke Iason spozigez el. Iason 
experiencas multa plusa aventuri dum 
retroirar ad lolkos, ube lu prizentas la 
lanfelo e destronizas sua onklulo. Lu pose 

trahizas la amoro di Medea, perdas la 
favoro di la dei, e mortas kande peco di la 
Argo endokigita falas adsur lua kapo. 

La naraco di Iason nedirete citesas en 
Homeros (kustumale datizita cirkume la 
VIIIma yarcento a.K.), kurte en la Theogonia 
da Hesiodos (cirkume 700 a.K.), ed esas 
maxim developata en la Quaresma Odo 
Pitiana da Pindaros (462 a.K) e la 
Argonautica da Apollonios di Rhodia 
(cirkume 245 a.K.). Iason anke aparas en ula 
frua arto Greka ed Etruskana, ma, 
interesante, uli de ta imaji montras 
versiono diferanta di la legendo, 
neregistragita en la poemi travivanta, en 
qua lason evidente decensas aden la 
stomako di la drako e ri-emersas, helpata da 
la deino Athena vice da Medea.“ Edukita 


4 Temple riproduktas (inversite) un tala 
imajo en la revizo di 1998 di Sirius ed identifikas la 
hominala figuro kun Medea, malgre la evidenta 
homarmaro, edigo, e strigo (ne, quale Temple 
asertas, kolombo oraklatra), simboli di Athena. 
Temple konfesas nulsavo pri la signifiko di la 
imajo, implikas ke lu nek rimemoras la interpreto 
da Graves pri ca imajo nek exploris la literaturo 
skolala, qua diskutas ta imajo adminime de pos la 
XIXma yarcento. En altra impres-plako (anke 
inversita), lu misidentifikas kustumala imajo di 

konjekto skolala esas ke la legendo 
primordiala di Iason datizesas dum la 
Mikenaiana epoko (cirkume 1500 a.K.) ed 
originale parolis pri voyajo a la mondo-fino 
(vice specifale a Kolkhis) por ganar la 
lanfelo per decenso aden la stomako di la 
gardanta drako e triumfo kontre morto. 
Esas posibla ke Iason esis dismembrigita e 
rivivigita per la helpo di Athena o per sua 
propra povo supernatura risaneskar (Sacks 
ed altri 125; Mackie 1-17).” Medea esas 
forsan plu tarda adiciono a la originala 
sercho-naraco, quankam el mustis aparir 
ante 700 a.K., pro ke el aparas en Hesiodos. 
Tala naraco ne konsideresas en Sirius, 
malgre adminime du yarcenti di skolala 
diskuto pri ol. 


Medea magiale riviviganta mutonulo kom 
alkemiala transmuto di mutonulo aden oro e Pelias 
kom lason, tale demonstrante sua manko di 
familiareso pri la literaturo skolala e generale pri 
Greka mitologio. 

5 Fakte, Iolkos esis Mikenaiana urbo 
havanta granda nav-konstrukteyo, probable pro to 
la legendo di lason ibe komencas. 

Imajo 5: Iason emersas ek la drako. Douris- 
piktisto, Vma yarcento a.K. (Wikimedia Commons) 


Segun Temple, la Iason-mito esas plu 
kam aventuro. Lua opinioni pri Iason esas 
kelke desfacile komprenebla, esante 
dispersita tra Sirius, ma la kurtigita 
versiono sequas: 

lason e la kinadek Argonauti 
reprezentas Sirius A (la chefa stelo videbla 
en la cielo) e la periodo de kinadek yari 

bezonata da Sirius B (la celita kompano- 
stelo) jirar cirkum Sirius A. La Argo, lia 
navo, esas la tota sistemo, la kinadek remili 
reprezentas singla yaro di la orbito di Sirius 
B (Temple 95-96). Segun lo, la Argonauti 
esas egala a la Annunaki, la kinadek 
sennoma dei di Sumer (rimemorez ke la 
Argonauti esis komence nenomizita), qui 
tale esas anke simboli di la orbito di 
kinadek yari di Sirius B (Temple 120). Iason, 
la nomon di qua Temple kredas signifikar 
“paciganto”, esas febla poltrono (154) qua 
uzurpis sua poziciono en mito-ciklo qua 
komence koncernis la epika voyajo di 
Herakles (156), qua sufoye esas plu tarda 
riformaco di mem plu frua figuro 
mitologiala, Briareos, un de la monstri 
havanta cent manui e kinadek kapi qui 
asaltis Olimpo ed enkarcerigesis en 
Tartaros. Ergo, Temple konkluzas, Briareos 
esis la originala kapitano di la Argo (220). 
Konfuzigante, e forsan partale kontre- 
dicante, Iason anke identifikesas kun 
versiono di la heroo Sumeriana Gilgamesh, 
precipue pro ke li amba havis kinadek 
kompani e multa aventuri (Temple 118- 
119). 

De ca eshafodo, Temple pose extensas 
su per sempre plu granda exkursi imaginala 
ultre la skopo di ca artiklo. 

Pro ke la defensanti di Temple freque 
citas lua profunda eruditeso e tota 
kompreno pri mitologio ed anciena 
historio, esas nur yusta questionar quante 
erudita esas ca eshafodo mitologiala di 
Temple. Ni komencez per sat facile forigar 
un punto. La “febla” Iason esis la kreuro di 
Apollonios di Rhodia, qua skriptis dum la 
Helena-epoko, kinacent o sisacent yari pos 
la Homeros-epoko di epika poezio, e tota 
yarmilo pos ke la naraco di lason probable 
naskis en Mikenaiana Grekia. Apollonius 
intencante chanjis la heroo aden domajebla 
ma kurajoza homo, segun la gusto e valori 
di ta epoko (Jackson 155-162). Pro ke to esis 
tarda developo, ol ne importas pri la 
originala mito o pri olua supozata 
antecedanti exterterana. Simile, me povas 
trovar nula suporto por la opiniono di 
Temple ke la nomo lason signifikas 
“paciganto,” pro ke preske omna erudita 
fonto derivas la nomo de la Greka vorto 

“risanigar” (Mackie 2).° Temple ofras nula 
citajo ultre sua propra aserto, e me ne 
povas determinar lua rezono por ca aserto. 


Iason e la sekretaji di la spaco-rani 

Ta min grava punti sekure forigita, ni 
darfas movar a la kerno di la argument di 
Temple pri Iason. Ni komencez per 
questionar pro qua kauzo Temple 
identifikas Iason kun Herakles ed Herakles 
kun Briareos ed/od Gilgamesh. Hike, 
fortunoze, Temple faciligis nia laboro. En 
omna ta kazi, la fonto di lua identifikeso (e 
fakte semblas ke la toteso di lua savo pri 
Greka mitologio) esas The Greek Myths [La 
Greka miti] (1955) da Robert Graves, quan 
lu explicite citas. Graves tale identifikas 
Iason ed Herakles: “Iason ed Herakles esas, 
fakte, la sama persono relatante la mito pri 
la mariajo-tasko .. lason esis, 
komprenende, titulo di Herakles” (602). 
Hike Graves asertas ke amba naraci 
montras taski asociita kun sakra rejeso, e ke 
Herakles unfoye havis la titulo di Iason (i.e., 


6 Mackie dicas a me ke “paciganto” esas tre 
sekundala etimologio” qua ne aparas en la 
literaturo skolala pri Iason (personala komunikajo, 
30 julio 2009). 

“risaniganto,” signifiko quan Temple antee 
refuzis). To ne exakte similesas dicar ke 
Herakles esis la kapitano di la Argo, e 
Temple semblas pasar ultre Graves pri co. 

Simile magra esas la koncepto qua 
unigas Herakles e Briareos. Graves asertas 
ke la Koloni di Herakles olim asociesis kun 
Briareos e plu tarde asignesis ad Herakles 
pos ke la mito pri Briareos “desaparis de 
memoro,” quankam lu dicas (sen pruvo od 
expliko) ke la maxim frua Herakles 
nomizesis Briareos (407). La problemi di 
Temple esas plugrandigita kande ni 
deskovras ke Graves direte identifikas 
Herakles kun Gilgamesh (451) sen bezono 
por Briareos o refero a la Argonauti. Plu 
male, Graves partikulare identifikas 
Akhillos kom plusa “varianto” di 
Gilgamesh, e lu citas la plu olda mito pri la 
decenso di Iason aden la stomako di la 
drako (to quon Temple ignoras) kom 
relatanta la biblala rakonto pri Iona e la 
baleno, Iona citata kom sinonima kun 
Marduk, la deo Babiloniana! 

Quale la lektanto forsan konjektas, 
Graves, qua esis poeto e romanisto Vice 
skolisto, havis partikulara tendenco trovar 

relati fantaziala inter personi mitologiala ed 
impozar sua opinioni temperamentala 
adsur la Greka miti. Quik pos la publikigo 
di La Greka miti recensanti atakis Graves 
pro lua “eruditeso defektiva” (Rose 208) por 
qua esis “nula pruvi konceptebla” por 
suportar lua “ne-exakteso, eviti, neprobabla 
analogaji, ed amatora etimologiaji” 
(Macpherson 17). Kurte, lua eruditeso ne 
esis fidinda, e nula skolisto respektinda 
uzus la teorii di Graves sen abundanta 
suporto dokumentala, ne trovebla en La 
Sirius-misterio. Tamen, Temple opinionas 
ke Graves esas “ne-evaluebla” e “grandega” 
(146). 

Ke Robert Temple dependas de la libro 
da Graves ne nur kom konvenanta refero 
sekundala pri Greka miti ma kom la bazo di 
lua kompreno pri mitologio e la relati di 
miti luna a l’altra esas tote nesuportebla. 
Mem kande Temple skribeskis Sirius dum 
1967, la mispazi di Graves esis bone 
konocata; ante la revizo di Sirius dum 1998, 
duranta dependo de ta interpreti eroroza 
esis ne-exkuzebla. 

Restas plusa komplikajo por la teorio 
di Temple. Pro la vasta periodo trans qua la 

mito pri Iason esis naracata e ri-naracata, 
de la Bronz-epoko til tarda versioni 
skriptita dum la Imperio Romana, on 
logikale supozus ke la savo prehistoriala pri 
Sirius esus maxim bone konservata en la 
maxim anciena versioni di ed aludi a la 
mito, olti maxim proxim la tempo di la 
exterterani e lia docado. Ma Temple ton ne 
konsideras e kontree aceptas la versioni di 
Graves kom “la normo” (sen la heroi 
evidente interchanjebla). To omna ultre la 
fakto ke Graves ipsa avertas ke la plu frua 
naraci pri la Argonauti tote ne similesis la 
naraco di la Helena epoko! (581). 

Ecepte neserioza frapo insultanta 
kontre la apari di Herakles ed Orfeo en 
Apollonius, Temple tote ne esforcas separar 
plu tarda interpozaji de la plu anciena 
tradicioni, do prizentas omna peci di 
legendo de 1500 a.K. til 250 a.K. kom parto 
di un unigita komplexajo di Sirius-Iason, 
quale se la mito ne detale chanjesis dum mil 
yari. To egalesus studiar frua Britania 
mezepokala per uzar nur la Idylls of the 
King [Idilii di la Rejulo] (1856 — 1885) da 
Tennyson, kruda koncepto ke rejulo Arturo 
vivis dum la Obskur-epoko. Evidente, on ne 

darfas asertar pro moderna ri-naraco di 
tarda versiono di mito ke Afrikana tribuo 
esas la karnala decendanti di ca heroi 
mitala. 

Nun ne bezonesas dicar ke irga direta 
relato inter la kinadek remilaganti di Iason 
e la “kinadek” Anunnaki esas tote 
spekulativa. Quankam la Anunnaki 
kelkafoye referesas esar kinadek en nombro 
(quankam Temple ne ofras fonto por to), lia 
nombr varias en miti. La Babiloniani, 
exemple, konsideris li esar triacent (Turner 
e Coulter 59). Tamen, por agnoskar un 
aserto, Gilgamesh ya havis kinadek 
kompanuli en la maxim frua versioni di lua 
mito (cirkume 2000 a.K.), quankam olti 
omisesis de plu tarda versioni di la unesma 
e duesma yarmili a.K., la versioni samtempa 
kande la mito pri Iason aparis ed esis 
tandem registragita. Tamen, kom la duimo 
di cent, kinadek esis tre kustumala numero 
en mitologio, ed ecepte ke ni decidas lektar 
omna referi a kinadek kom savo pri Sirius, 
on bezonas ulo plusa kam konveno linguala 

por justifikar tala interpreto di kustumala 
numero poeziala.” 


Konkluzi 

Me esperas ke ca exploro di la misuzo 
di anciena mitologio da Temple en La 
Sirius-misterio efektigez du kozi: unesme, 
demonstrar ke autoro nefidinda pri granda 
kozi (la vereso di vizitado exterterana) anke 
esas nefidinda pri mikra kozi; e duesme, 
finigar la persistema mito ke, mem se on ne 
suportas la konkluzi di Temple pri 
inteligenta rano-homi spaco-naviganta, lua 
eruditeso e skoleso ankore esas grava 
kontributo a la studio di mitologio ed 
historio. 

En to anke esas kelka ironio poeziala. 
La savo di Robert Temple pri lason e la 
Argonauti, e la historio e developo di ta 
naraco, semblas derivar tote de Robert 
Graves e lua Greka miti. Temple ne direte 
citas la naraci pri Iason di Hesiodos, 


7 Remarkez la frequa anciena praktiko uzar 
ronda numero quale 1.000 o 10.000 kom sinonimo 
por nekontebla numero (quale la Angla uzas 
“zillions”), o la frequa aparo di trii e triuni en miti. 
Ula numeri evidente esas plu poeziala kam altri e 
ne bezonas referar a cienco di exterterani. 

Pindaros, ed Apollonius, la anciena autori 
de qui ni derivas nia savo pri la mito. Se lu 
ton facabus, lu forsan remarkabus 
interesanta frazo en Apollonius, qua 
deskriptas la unesma vido da Medea di 
Iason ye lia sekreta renkontro en la templo 
di Hekate: “[T]l aparis ad el quale el deziris, 
quale Sirius alte saltante de Oceano...” (88). 
Yen lo: Iason esas Sirius! Komprenende, to 
esas nulo ecepte poeziala similajo, ma olua 
omiso emfazas quante male exploranta esas 
La Sirius-misterio, malgre olua centi de fino- 
noti e reputo kom la libro pri anciena 
astronauti por ti qui pensas. 


8 Temple inkluzas ca autori en sua 
bibliografio, ma quankam lua fino-noti citas frazi 
da Hesiodos e Pindaros, olti ne esas frazi relatanta 
la Argonauti, remarkinda omiso pro la konfesita 
centreso di la Argonaut-naraco a La Sirius-misterio. 
Me ne povis trovar irga direta citajo ek Apollonius 
(od ek la lason-naraci di Hesiodos o Pindaros) sen 
mediaco da Graves. 

